text: [{"text_idx": "#000001", "text": "Hetland s\u00e6r u\u0301t til at hava tryggja\u00f0 s\u00e6r rakettst\u00f8\u00f0"}, {"text_idx": "#000003", "text": "Nor\u00f0rasta av teimum bretsku oyggjunum, Unst i\u0301 Hetlandi, hevur nu\u0301 eftir \u00f8llum at d\u00f8ma vunni\u00f0 kappingina um at gerast heimsta\u00f0ur fyri uppskjo\u0301tingunum av ru\u0301mdarrakettum av bretskum land\u00f8ki i\u0301 framti\u0301\u00f0ini."}, {"text_idx": "#000004", "text": "Skotska bla\u00f0i\u00f0 The Mail on Sunday kundi i\u0301 gja\u0301r avdu\u0301ka, at bretski ru\u0301mdarmyndugleikin UK Space Agency hevur tiki\u00f0 avger\u00f0 um at bretskar fylgisveinarakettir skulu sendast u\u0301t fra\u0301 Lamba Ness a\u0301 oynni Unst, longst i\u0301 ein landnyr\u00f0ing i\u0301 Hetlandi."}, {"text_idx": "#000005", "text": "Her hevur felagi\u00f0 Shetland Space Centre i\u0301 eina ti\u0301\u00f0 arbeitt hart fyri at gerast partur av framti\u0301\u00f0ar bretska ru\u0301mdar\u00e6vinty\u0301rinum."}, {"text_idx": "#000006", "text": "Avger\u00f0in er tikin eftir at risasto\u0301ra amerikanska fyrit\u00f8kan Loockheed Martin, sum var\u00f0 bi\u00f0in um at finna best egna\u00f0a u\u0301tskjo\u0301tingarsta\u00f0i\u00f0 i\u0301 Bretlandi, eisini hevur sagt gott fyri verk\u00e6tlanini a\u0301 Unst, sja\u0301lv \u00e6tlar at senda u\u0301t si\u0301nar rakettir av Lamba Ness a\u0301 Unst i\u0301 framti\u0301\u00f0ini."}, {"text_idx": "#000007", "text": "Shetland Space Center hevur seinastu ti\u0301\u00f0ina veri\u00f0 i\u0301 kapping vi\u00f0 eina verk\u00e6tlan i\u0301 Sutherland, nor\u00f0ast a\u0301 skotska meginlandinum, um at gerast bretsk u\u0301tskjo\u0301tingarst\u00f8\u00f0. Okkurt bendir a\u0301, at kanska ver\u00f0a b\u00e6\u00f0i st\u00f8\u00f0ini vald, men til hv\u00f8rt si\u0301tt slag av rakettum, skrivar Mail on Sunday."}, {"text_idx": "#000008", "text": "Les eisini: \u00c6tla at skjo\u0301ta 30 rakettir a\u0301rliga u\u0301r Hetlandi"}, {"text_idx": "#000009", "text": "Verk\u00e6tlanin a\u0301 A\u2019Mho\u0300ine-ha\u0301lvoynni nor\u00f0ast i\u0301 Skotlandi stri\u0301\u00f0ist vi\u00f0 umhv\u00f8rvisfelagsskapir um at fa\u0301a ney\u00f0ugu loyvini at bru\u0301ka sta\u00f0i\u00f0 til rakettuppskjo\u0301ting. Verk\u00e6tlanin f\u00e6r eisini mo\u0301tst\u00f8\u00f0u fra\u0301 danska milliardinginum, Anders Holch Povlsen, ma\u00f0urin handan Bestseller-kl\u00e6dnaketuna, sum er st\u00f8rsti privati jar\u00f0areigari i\u0301 Skotlandi."}, {"text_idx": "#000012", "text": "Hetlendingar hava longu eitt a\u0301vi\u0301st samstarv vi\u00f0 F\u00f8roya Tele i\u0301 samband vi\u00f0 rakett\u00e6tlanirnar. F\u00f8roya Tele og Shefa skulu borga fyri ney\u00f0uga samskiftinum vi\u00f0 at leggja ein ka\u00f0al u\u0301r Lerwick og nor\u00f0ur til Unst."}, {"text_idx": "#000013", "text": "Eisini hevur veri\u00f0 upp a\u0301 tal at leggja eina tracking st\u00f8\u00f0 i\u0301 F\u00f8royum at taka ni\u00f0ur alt tilfar, sum fylgisveinar og rakettir skra\u0301seta."}, {"text_idx": "#000014", "text": "- Um bretsku ru\u0301mdarmyndugleikarnir og serliga um risasto\u0301ri amerikanski ru\u0301mdarrisin Lockheed Martin, fa\u0301a eyguni upp fyri F\u00f8royum i\u0301 ru\u0301mdarvinnuligum samanhangi, kann ta\u00f0 gerast o\u0301gvuliga a\u0301hugavert fyri okkum, sigur Johan Mortensen, sum hevur veri\u00f0 partur av samstarvinum millum F\u00f8roya Tele og hetlendsku ru\u0301mdar\u00e6tlanina."}, {"text_idx": "#000015", "text": "- F\u00f8royar liggja sera v\u00e6l fyri at hava eina sli\u0301ka \u2019tracking\u2019-st\u00f8\u00f0, ti\u0301 vit liggja so fjarskotin. Og fa\u0301a vit eina sli\u0301ka st\u00f8\u00f0, kann hetta geva no\u0301gv ha\u0301t\u00f8knilig st\u00f8rv i\u0301 F\u00f8royum. Eg meti hetta hava sto\u0301ran ty\u0301dning, eisini at fa\u0301a fleiri f\u00f8royingar at vi\u0301sa a\u0301huga fyri virkseminum, i\u00f0 gongur fyri seg i\u0301 ru\u0301mdini so at fleiri f\u00f8royingar fara at nema s\u00e6r kunnleika til ru\u0301mdart\u00f8kni, sigur Jo\u0301han Mortensen, sum als ikki heldur ta\u00f0 vera o\u0301hugsandi, at rakettir kunnu skjo\u0301tast u\u0301t i\u0301 F\u00f8royum eisini."}, {"text_idx": "#000016", "text": "- Ta\u00f0 hendir o\u0301metaliga no\u0301gv a\u0301 hesum \u00f8kinum i\u0301 hesum ti\u0301\u00f0um. I\u0301 dag flu\u0301gva 400 fylgisveinar yvir F\u00f8royum um samd\u00f8gri\u00f0, og vi\u00f0 SpaceX hja\u0301 Elon Musk og \u00f8\u00f0rum verk\u00e6tlanum er \u00e6tlanin, at hetta tali\u00f0 skal fleirfaldast."}, {"text_idx": "#000017", "text": "Mail on Sunday skrivar, at v\u00e6ntandi ver\u00f0ur fyrsta rakettin send u\u0301t a\u0301 Unst longu komandi a\u0301r. Talan er um at senda ein li\u0301tlan fylgisvein i\u0301 ringra\u0301s um j\u00f8r\u00f0ina i\u0301 la\u0301gari h\u00e6dd."}, {"text_idx": "#000023", "text": "Lavrov: Vesturheimurin er farin i\u0301 kri\u0301ggj mo\u0301ti okkum"}]